作者:李曾伯
標題:沁園春
內容:水北洛南，未嘗無人，不同者時。賴交情蘭臭，綢繆相好，宦情雲薄，得失何知。夜觀論兵，春原弔古，慷慨事功千載期。蕭如也，料行囊如水，只有新詩。歸兮。歸去來兮。我亦辦征帆非晚歸。正姑蘇臺畔，米廉酒好，吳松江上，蓴嫩魚肥。我住孤村，相連一水，載月不妨時過之。長亭路，又何須回首，折柳依依。